wickkiey/tamil-wikipedia-markdown huggingface dataset:
# மாளவிகா பன்சோடு


**மாளவிகா பான்சோடு** (*Malvika Bansod*) இந்தியாவைச் சேர்ந்த இறகுப்பந்தாட்ட வீராங்கனை ஆவார். இவர் 2001ஆம் ஆண்டு செப்டம்பர் மாதம் 15 அன்று பிறந்தார். மகாராட்டிர மாநிலம் நாக்பூரைச் சேர்ந்த பான்சோடு தேசிய அளவிலான இறகுப்பந்து போட்டிகளின் இளையோர் மற்றும் மூத்தோர் பிரிவுகளில் பல தங்கப்பதக்கங்களை வென்றுள்ளார். உலக இறகுப்பந்து வீராங்கனைகளின் தரவரிசைப் பட்டியலில் முதல் 200 இடங்களுக்குள் இடம்பிடித்துள்ள இவர் இந்தியாவின் சார்பாக பல்வேறு போட்டிகளில் கலந்து கொண்டுவருகிறார்.  

## வாழ்க்கைக் குறிப்பு
பான்சோடு மகாராட்டிரா மாநிலத்தின் நாக்பூர் நகரில் பிறந்தார். மருத்துவர்களான திருப்தி மற்றும் பிரபோத் இவருடைய பெற்றோர்களாவர். தனது எட்டு வயதிலிருந்தே இறகுப்பந்து விளையாட்டுப் பயிற்சியில் ஈடுபட்டு வருகிறார். பள்ளிப் படிப்பிலும் சிறந்த மாணவியாக விளங்கியுள்ளார். தனது 10-ஆம் வகுப்புத் தேர்வில் 95 சதவீதம் மதிப்பெண்கள் பெற்றார். தேர்வுகளுக்குத் தயாராகும் போதும் கூட பன்னாட்டுப் போட்டிகளில் கலந்து கொண்டு பதக்கங்களை வென்றுள்ளார்.  

## தொழில்முறை சாதனைகள்
1. பஞ்ச்குலா நகரத்தில் நடைபெற்ற 19 வயதுக்குட்பட்டோருக்கான அனைத்திந்திய தரவரிசை இறகுப்பந்து போட்டியின் ஒற்றையர் பட்டம்.
1. நேபாளத்தின் காட்மாண்டு நகரத்தில் 2018 ஆம் ஆண்டு நடைபெற்ற 21 வயதுக்குட்பட்டோருக்கான பிராந்திய இறகுப்பந்து போட்டியில் இந்தியா வெற்றி பெற்றது. வெற்றி பெற்ற குழுவில் பான்சோடு அங்கம் வகித்தார்.
1. கேரள மாநிலம் கோழிக்கோடில் நடைபெற்ற அனைத்திந்திய தரவரிசைக்கான முதியோர் இறகுப்பந்து போட்டியில் மாளவிகா பான்சோடு வென்றார்.
1. கேரள மாநிலம் திருவனந்தபுரத்தில் நடைபெற்ற 19 வயதுக்கு உட்பட்டோருக்கான அனைத்திந்திய தரவரிசை இளையோர் போட்டியில் மாளவிகா பான்சோடு வெற்றி பெற்றார்.
1. பல்கேரியாவில் நடைபெற்ற இளையோர் பன்னாட்டு சாம்பியன் பட்டத்திற்கான இறகு பந்து போட்டியில் மாளவிகா வெண்கலப் பதக்கம்.
1. மாலத்தீவுகளில் 2019ஆம் நடைபெற்ற பன்னாட்டு பெண்கள் இறகுப்பந்து போட்டியில் மாளவிகா பான்சோடு சாம்பியன் பட்டம்.
1. 2019ஆம் ஆண்டு நேபாள நாட்டின் அன்னபூர்ணா நேப்பாள் பன்னாட்டு பெண்கள் இறகுபந்து போட்டியில் மாளவிகா பான்சோடு பட்டம் வென்றார்.
# ஜோதி பட்


## தொழில்
பட் தனது ஆரம்பகால படைப்புகளில் ஒரு கியூபிச செல்வாக்கிலிருந்து ஒரு இலகுவான மற்றும் வண்ணமயமான பாப் கலைக்கு நகர்ந்தார். இது பெரும்பாலும் பாரம்பரிய இந்திய நாட்டுப்புற வடிவமைப்புகளிலிருந்து அதன் உருவங்களை ஈர்த்தது. இவர், வண்ணங்கள் மற்றும் எண்ணெய் ஓவியங்கள் உட்பட பலவிவற்றில் பணியாற்றினாலும், இவரது அச்சு தயாரித்தல் தான் இறுதியில் இவருக்கு அதிக கவனத்தை ஈர்த்தது. 1966 ஆம் ஆண்டில், நியூயார்க்கில் புரூக்ளினிலுள்ள பிராட் நிறுவனத்தில் இவர் பெற்ற இன்டாக்லியோ செயல்முறை குறித்த முழுமையான அறிவோடு வடோதராவுக்குத் திரும்பினார். இவரது இன்டாக்லியோ மீதான உற்சாகம் ஜெராம் படேல், பூபன் காகர், குலாம்முகம்மது ஷேக் போன்ற பிற கலைஞர்களும் இதே செயல்முறையை எடுக்க காரணமாக அமைந்தது. இவரும், வடோதராவிலுள்ள நுண்கலை பீடத்தில் இவரது தோழர்களும், பின்னர் இந்திய கலையின் " பரோடா பள்ளி" என்று அறியப்பட்டனர்.  

1960களின் பிற்பகுதியில், குசராத்தி நாட்டுப்புற கலையின் புகைப்படங்களை எடுக்கும் பணி இவரிடம் ஒப்படைக்கப்பட்டது. ஆரம்பத்தில், இந்தப் பணி ஒரு கருத்தரங்கிற்காக செய்யப்பட்டது. ஆனால் இது விரைவில் பாரம்பரிய இந்திய கைவினை மற்றும் வடிவமைப்பு பணிகளை ஆவணப்படுத்தும் கலைஞரின் விருப்பங்களில் ஒன்றாக மாறியது. கிராமப்புற குசராத்தின் காணாமல் போன கலைகள் ஒரு மையமாக மாறியது. ஒரு கிராமம் மற்றும் பழங்குடி வடிவமைப்புகள் பற்றிய இவரது விசாரணைகள் நிச்சயமாக இவரது அச்சுத் தயாரிப்பில் இவர் பயன்படுத்திய அம்சங்களை பாதித்திருந்தாலும், இவர் தனது ஆவணப்பட புகைப்படங்களை ஒரு கலை வடிவமாக கருதுகிறார். இவரது புகைப்படங்கள் அவற்றின் சொந்த தகுதியின் அடிப்படையில் மதிப்பிடப்பட்டுள்ளன.  

மகாராஜா சயாஜிராவ் பல்கலைக்கழகத்தின் நுண்கலை பீடத்தில் ஆசிரியராக நீண்ட காலமாக இருந்த இவர், பல்கலைக்கழகத்தின் பரிணாமம், அதன் ஆசிரிய மற்றும் மாணவர்களின் கலை நடவடிக்கைகள் மற்றும் வடோதராவின் கட்டடக்கலை ரீதியாக குறிப்பிடத்தக்க கட்டிடங்களை புகைப்படம் எடுத்துள்ளார். இந்தியக் கலையின் " பரோடா பள்ளி" தொடர்பான மிகச் சிறந்த புகைப்பட ஆவணங்கள் இந்த மிகப்பெரிய படைப்புக் குழுவாகும்.  

இவரது அச்சுப் பணிகள் கலைஞர்களுடன் அதிகம் தொடர்புடையவை. இவரது செதுக்கல்கள், இன்டாக்லியோக்கள் மற்றும் திரை அச்சிடுகள் இந்திய கலாச்சாரத்திலிருந்து உருவாகும் அடையாளங்களின் தனிப்பட்ட மொழியை மீண்டும் மீண்டும் ஆராய்ந்தன: மயில், கிளி, தாமரை, பகட்டான இந்திய தெய்வங்கள், பெண் தெய்வங்கள், பழங்குடி மற்றும் கிராம வடிவமைப்புகளில் முடிவில்லாத வேறுபாடுகள் ஆகியவை. சமீபத்தில் இவர் மின்னணு தொழில்நுட்பம், முப்பரிமாண ஒளிப்படவியல் ஆகியவற்றில் கவனம் செலுத்துகிறார்.  

நியூயார்க்கின் நவீன கலை அருங்காட்சியகம், வாசிங்டன் டி.சியின், சிமித்சோனிய நிறுவனம், இலண்டனின் பிரித்தானிய அருங்காட்சியகம் ,பெங்களூரின், கலை மற்றும் புகைப்பட அருங்காட்சியகம் உட்பட பல சர்வதேச தொகுப்புகளில் இவரது படைப்புகள் உள்ளன.  

## சொந்த வாழ்க்கை
ஜோதி பட் தனது கல்லூரி ஆண்டுகளில் ஒரு மட்பாண்ட ஓவியரான ஜோத்ஸ்னா பட்டை சந்தித்தார். பின்னர் இவர்கள் திருமணம் செய்து கொண்டனர். இவர்கள் வதோதராவில் வசித்து வந்தனர். இவர்களுக்கு ஜெய் என்ற மகள் இருந்தார்.
# சியாம் கிருஷ்ணசாமி


**ஷ்யாம் கிருஷ்ணசாமி** (*Shyam Krishnasamy*) ஒரு தமிழக அரசியல்வாதியும், மருத்துவரும் ஆவார். இவரின் தந்தையார் மருத்துவர் க. கிருஷ்ணசாமி தொடங்கிய புதிய தமிழகம் கட்சியில் மாநில இளைஞர் அணி தலைவர் ஆவார்.  

## வாழ்க்கைக் குறிப்பு
க. கிருஷ்ணசாமி - வி.வி. சந்திரிகா இணையரின் மகனாகப் பிறந்தார்.இவர் சமீரா என்பவரைத் திருமணம் செய்துள்ளார்.
# மனு பாக்கர்


**மனு பாக்கர்** *(Manu Bhaker)* துப்பாக்கிச் சுடும் போட்டியில் பங்கேற்று விளையாடும் இந்தியாவின் ஒலிம்பிக் விளையாட்டு வீராங்கனை ஆவார். 2024 ஆம் ஆண்டு பாரிசில் நடைபெற்ற கோடைகால ஒலிம்பிக்கில் பெண்களுக்கான 10 மீட்டர் துப்பாக்கி சுடும் போட்டியில் வெண்கலப் பதக்கம் வென்றார். இதே ஒலிம்பிக் போட்டிகளில் இவர் சரப்சோத் சிங்குடன் இணை சேர்ந்து கலப்பு 10 மீட்டர் துப்பாக்கி சுடுதல் போட்டியிலும் வெண்கலப் பதக்கத்தை வென்றுள்ளார். இதன் மூலம் இந்தியா விடுதலை பெற்றதிலிருந்து இதுநாள் வரையான காலத்தில் ஒரே ஒலிம்பிக்கில் இரண்டு பதக்கங்களை வென்ற முதல் இந்தியர் மற்றும் முதல் இந்திய வீராங்கனை என்ற பெருமைக்குரியவராகிறார். 2018 ஆம் ஆண்டு நடைபெற்ற பன்னாட்டு துப்பாக்கிச் சுடும் விளையாட்டு கூட்டமைப்பு உலகக் கோப்பையில் இந்தியா சார்பாக போட்டியிட்டு இரண்டு தங்கப் பதக்கங்களை வென்றுள்ளார். இந்தியாவில் மிகச் சிறிய வயதில் பன்னாட்டு துப்பாக்கி சுடும் விளையாட்டு கூட்டமைப்பு உலகக் கோப்பையில் தங்கப் பதக்கம் வென்றவர் என்ற சிறப்பை மனுபாக்கர் பெற்றுள்ளார். மேலும் 2018 ஆம் ஆண்டில் நடைபெற்ற காமன்வெல்த் போட்டியில் பெண்களுக்கான 10 மீட்டர் துப்பாக்கிச் சுடும் போட்டியில் தங்கப் பதக்கம் வென்றுள்ளார். மனுவுக்கு வயது 16 ஆக இருந்தபோது இவர் கலந்துகொண்ட முதல் காமன்வெல்த் போட்டி இதுவாகும்.  

2020 ஆம் ஆண்டு மனுபாக்கருக்கு அர்ச்சுனா விருது வழங்கி சிறப்பிக்கப்பட்டது.  

## ஆரம்பகால வாழ்க்கை
அரியானாவின் சச்சார் மாவட்டத்திலுள்ள கோரியா கிராமத்தில் மனு பாக்கர் பிறந்தார்.  

## தொழில் முறை சாதனைகள்
1. 2017 ஆம் ஆண்டு நடைபெற்ற ஆசிய இளையோர் சாம்பியன் பட்டப் போட்டியில் வெள்ளிப்பதக்கம் வென்று பன்னாட்டு அளவு போட்டியில் தனது வெற்றிக் கணக்கைத் தொடங்கினார். இதே ஆண்டு கேரளாவில் நடைபெற்ற தேசியப் போட்டிகளில் 9 பதக்கங்களை வென்றார். இறுதிப் போட்டியில் உலக கோப்பை வெற்றியாளர் ஈனா சித்துவின் 240.8 புள்ளிகள் சாதனையை முறியடித்து மனு 242.3 புள்ளிகள் ஈட்டினார். 237.1 புள்ளிகள் எடுத்த சவலாவுக்கு எதிரான இறுதி ஆட்டத்தில் மனு பாக்கர் 237.5 புள்ளிகள் எடுத்தார். 16 வயதில் தங்கப்பதக்கம் வென்றதன் மூலம், உலகக் கோப்பையில் தங்கப்பதக்கம் வென்ற இளைய இந்தியர் என்ற சிறப்பைப் பெற்றார்.
1. 10 மீட்டர் காற்றழுத்த துப்பாக்கி கலப்பு அணி உலகக் கோப்பைப் போட்டியில் மனு தனது இரண்டாவது தங்கப் பதக்கத்தை வென்றார். சக நாட்டு வீரர் ஓம் பிரகாசு மிதர்வாலுடன் அணி சேர்ந்து போட்டியிட்டு 476.1 புள்ளிகள் பெற்று இவர்கள் சாண்ட்ரா ரீட்சு மற்றும் கிறிசுட்டியன் ரீட்சு அணியை வீழ்த்தினர்.
1. 2018 ஆம் ஆண்டு ஆத்திரேலியாவில் நடைபெற்ற பொதுநலவாய விளையாட்டுப் போட்டிகளில் மனு பாக்கர் மகளிர் 10 மீ காற்றழுத்த துப்பாக்கி தகுதி சுற்றில் 388/400 புள்ளிகளைப் பெற்று இறுதிப் போட்டிக்கு தகுதி பெற்றார். இறுதிச் சுற்றில் 240.9 புள்ளிகளுடன் புதிய பொதுநலவாய விளையாட்டு சாதனையை படைத்து தங்கப்பதக்கத்தைப் பெற்றார்.
1. 2018 ஆம் ஆண்டு ஆசிய விளையாட்டுப் போட்டிகளில் 25 மீ காற்றழுத்த துப்பாக்கிப் போட்டியின் தகுதிச் சுற்றில் 593 புள்ளிகள் எடுத்து இறுதிப் போட்டியில் 6 ஆவது இடத்தைப் பிடித்தார்.
1. 2019 பிப்ரவரி மாதம் தில்லியில் நடந்த பன்னாட்ட்டு துப்பாக்கி சுடுவோர் கூட்டமைப்பு உலகக் கோப்பை போட்டியில் 10 மீ காற்றழுத்த கலப்பு அணி போட்டியில் மனு பாக்கர் தங்கப்பதக்கம் வென்றார்.
1. 2020 ஆம் டோக்கியோ ஒலிம்பிக் போட்டியில் விளையாடுவதற்கு மனு பாக்கர் தகுதி பெற்றார்.
# சுசுரீ திபியதர்சினி பிரதான்

**சுசுரீ திபியதர்சினி பிரதான்** (*Sushree Dibyadarshini*) ஓர் இந்திய துடுப்பாட்ட வீராங்கனை ஆவார். 1997 ஆம் ஆண்டு செப்டம்பர் மாதம் 8 அன்று இந்தியாவின் ஒடிசா மாநிலத்திலுள்ள தெங்கனல் கிராமத்தில் இவர் பிறந்தார். வலது கை சுழல் பந்து வீச்சாளராகவும் மட்டையாளராகவும் விளையாடி வருகிறார். ஒடிசா அணிக்காகவும் வெலாசிட்டி அணிக்காகவும் திபியதர்சினி ஆடுகிறார்.  

2011/2012 ஆண்டு காலத்தில் 19 வயதுக்குட்பட்டோருக்கான ஒடிசா அணியில் விளையாடி வந்த இவர் 2012 ஆம் ஆண்டில் அசாம் அணிக்கு எதிராக முழுமையாக களம் இறங்கினார். இப்போட்டியில் 9 ஓட்டங்கள் எடுத்து ஒரு விக்கட்டை வீழ்த்தினார். இதன் பின்னர் ஒடிசா அணியின் நிரந்தர ஆட்டக்காரராகவும் 2014 ஆம் ஆண்டு முதல் இந்திய ஏ அணியில் விளையாடவும் ஆரம்பித்தார்.  

அரியானா அணிக்கு எதிரான போட்டியில் 43 ஓட்டங்களை விட்டுக்கொடுத்து 5 விக்கட்டுகளை வீழ்த்தியது திபியதர்சினியின் சிறந்த பந்துவீச்சாக கருதப்படுகிறது. கிழக்கு மண்டல அணிக்காவும் இந்திய பச்சை அணிக்காவும் திபியதர்சினி விளையாடுகிறார்.. 2020 ஆம் ஆண்டிற்கான 20/20 போட்டிக்கான வெலாசிட்டி அணியில் திபியதர்சினி மீண்டும் தேர்ந்தெடூக்கப்பட்டார். மீண்டும் ஓர் ஆட்டத்தில் விளையாடினார்.
# கொனேரு ஹம்பி



**கொனேரு அம்பி** (*Koneru humpy*) (பிறப்பு: மார்ச் 31, 1987) ஆந்திராவின் விஜயவாடாவைச் சேர்ந்த, ஓர் இந்திய சதுரங்க வீராங்கனை ஆவார். மேலும், இவ்விளையாட்டின் விரைவான ஆட்ட வாகையாளர் என்ற பிரிவில் உலக சாம்பியன் ஆவார். 2002 ஆம் ஆண்டு, 15 வயதில், கிராண்ட்மாஸ்டர் பட்டத்தை அடைந்து, உலக சதுரங்க வரலாற்றில், மிக இளம் வீராங்கனை என்ற வரலாற்றை உருவாக்கினார். ஆண்களின் கிராண்ட்மாஸ்டர் பட்டத்தை அடைந்த, முதல் இந்திய பெண்மணியும் இவரே ஆவார். 2006 தோஹாவில் நடந்த ஆசிய விளையாட்டுப் போட்டிகளில் இந்தியாவின் சார்பாக, தனிப்பட்ட போட்டியில் தங்கத்தை வென்ற இவர், கலப்பு அணியிலும் இணைந்து விளையாடிபோது, அவரின் அணி தங்கம் வென்றது.  

## பெண்கள் கிராண்ட் மாஸ்டர் விருது
அதிவேகமாக காய்களை நகர்த்தி விளையாடக்கூடிய உலக ரேபிட் செஸ் சாம்பியன்ஷிப் போட்டி ருசியா நாட்டின் தலைநகர் மாஸ்கோவில் நடைபெற்றது. இதன் பெண்கள் பிரிவு போட்டி 12 ரவுண்ட் கொண்டதாகும். 122 வீராங்கனைகள் பங்கேற்றனர். இதில் இந்திய வீராங்கனை கோனெரு ஹம்பி, கடைசி ரவுண்டில் சீனாவின் டான் ஜோங்கியை வீழ்த்தி, டிசமபர் 2019-இல் பெண்கள் பிரிவின் கிராண்ட் மாஸ்டர் விருதை வென்றார்.  

## விருதுகள்
2003 ஆம் ஆண்டில் இந்திய அரசு, விளையாட்டில் சிறந்த செயல்திறனை வெளிப்படுத்தியதற்காக அருச்சுனா விருது அளித்தது. மேலும், 2007ஆம் ஆண்டு, இந்திய அரசின் உயர்ந்த குடி விருதான, பத்மாஸ்ரீ விருதைப் பெற்றுள்ளார். பத்மஸ்ரீ விருது பெற்ற பொழுது, இவருக்கு 20 வயது கூட இல்லை.  
## உலக மகளிர் சதுரங்க கோப்பை
28 சூலை 2025 அன்று ஜார்ஜியா நாட்டில் நடைபெற்ற உலக மகளிர் சதுரங்க கோப்பை போட்டியில் 19 வயதான திவ்யா தேஷ்முக் மற்றும் **கொனேரு ஹம்பி** ஆகியோர் மோதினர். போட்டியின் இறுதியில் திவ்யா தேஷ்முக் வென்று உலகக் கோப்பையை வென்றார். கொனேரு ஹம்பி இரண்டாம் இடத்தை பிடித்தார்.
# பதானி சமந்தா கோளரங்கம்


**பதானி சமந்தா கோளரங்கம்** (*Pathani Samanta Planetarium*) இந்தியாவின் ஒடிசா மாநிலத்தின் தலைநகரான புவனேசுவரத்தில்<nowiki/>அமைந்துள்ளது. இது வானியலாளர் பதானி சமந்தாவின் நினைவாகப் பெயரிடப்பட்டது. இரவு நேரத்தில் வானத்தில் நட்சத்திரங்களைக் காண்பது, ஒளி ஒலி காட்சி மற்றும் சுவரொட்டி காட்சிகள் மூலம் மாணவர்கள் மற்றும் பொதுமக்களிடையே விண்வெளி குறித்த விழிப்புணர்வை ஏற்படுத்துவதற்காக இக்கோளரங்கம் நிறுவப்பட்டது. இங்கு பல்வேறு வானியல் சாதனங்களும் காட்சியில் உள்ளது.  

இந்த கோளரங்கம் ஒடிசா அரசின் அறிவியல் மற்றும் தொழில்நுட்ப துறையால் நிறுவப்பட்டது.
# மந்திரா அணை


இந்தியாவின் ஒடிசாவின் சுந்தர்கட் மாவட்டத்தில் கன்ஸ்பஹால் அருகே **மந்திரா அணை** (*Mandira Dam*) அமைந்துள்ளது. இந்த அணையானது சில வாரங்களுக்குப் பார்வையாளர்களுக்காக மூடப்பட்டுள்ளது. இது சங்க் ஆற்றின் குறுக்கே மந்திராவிலிருந்து 16 கி.மீ. தொலைவில் கட்டப்பட்டுள்ளது. அணையிலிருந்து வரும் நீர் ரூர்கேலா எஃகு ஆலைக்குப் பயன்படுத்தப்படுகிறது. இந்த அணை 1957க்குப் பிறகு கட்டப்பட்டது. அணையினை இப்பகுதியில் அமைப்பதற்காக 2400 குடும்பங்கள் இடம்பெயர்ந்தது, இவர்களில் 843 பேர் மீள் குடியேற்றப்பட்டனர்.  

## சுற்றுலா
இந்த நீர்த்தேக்கத்தில் சுற்றுலாப் பயணிகள் படகு சவாரி செய்ய வசதிகள் உள்ளன. இதன் அருகில் உள்ள தொடருந்து நிலையம் தென்கிழக்கு இரயில்வேயின் ஹவுரா-மும்பை பிரதான பாதையில் கன்ஸ்பஹாலில் அமைந்துள்ளது. ரூர்கேலா மிக நெருக்கமான சந்திப்பு நிலையம். கன்ஸ்பஹால் மற்றும் ரூர்கேலாவிலிருந்து இருசக்கர வாகனம், தனியார் வாகனங்கள், டாக்சிகள், ஆட்டோ மற்றும் பேருந்து சேவை மூலம் அணையை அடையலாம்.
# இப் ஆறு


வடகிழக்கு மத்திய இந்தியாவில் மகாநதி ஆற்றின் துணை நதியாக **இப் ஆறு** (*Ib River*) உள்ளது. இது ஈராக்குது நீர்த்தேக்கத்தில் நேரடியாகப் பாயும் மகாநதி நதியுடன் இணைகிறது. இந்த ஆறு உயரத்தில் பாண்ட்ராபேட்டிற்கு அருகிலுள்ள மலைகளில் உருவாகிறது. இது ராய்கர் மாவட்டம் மற்றும் சத்தீசுகரின் ஜாஷ்பூர் மாவட்டம் மற்றும் ஒடிசாவின் ஜார்சுகுடா மற்றும் சுந்தர்கட் மாவட்டம் வழியாகச் சென்று இறுதியாக மகாநதியுடன் ஈராக்குது அணையில் கலக்கிறது.  

இப் நதி அதன் வளமான நிலக்கரி படுகைக்காகப் பெயர்பெற்றது. மகாநதி நிலக்கரி படுகை இப் நதியின் கரையில் அமைந்துள்ளது. இப் ஆற்றின் கரையில் பல தொழிற்சாலைகள் செழித்துள்ளன. கிழக்கு இந்தியாவின் மிக முக்கியமான தொழில்துறை மண்டலங்களில் ஒன்றாக இப் பள்ளத்தாக்கு பகுதிகள் கருதப்படுகின்றன. இந்த நதி சுமார் தூரம் ஓடி மற்றும் பரப்பினை வளப்படுத்துகிறது.  

இபி நதியின் அருகிலுள்ள பல பகுதிகளில் சுற்றுலாப் சென்று பார்வையிட வாய்ப்புள்ளவைகளாகள் உள்ளன. கடந்த காலங்களில் வற்றாத இந்த ஆற்றங்கரையில் நிரந்தர வாழ்விடத்தை உருவாக்க சத்தீஸ்கர் மற்றும் ஒடிசாவின் பழங்குடி குழுக்களுக்கு ஊக்கமளித்ததாக நம்பப்படுகிறது. மேலும், இப் ஆற்றின் புராண முக்கியத்துவம் குறித்து ஏராளமான நாட்டுப்புறக் கதைகள் உள்ளன.  

## நீர்நிலை பகுதி
இது ஜஷ்பூர் மாவட்டத்தில் சுமார் 25000 சதுர கிலோமீட்டர் பரப்பளவை உள்ளடக்கியது. இப் ஆறு ஹிராகுர்டில் மகாநதியுடன் சந்திக்கிறது.
# குசபத்ரா ஆறு


**குச்பத்ரா ஆறு** (*Kushabhadra River*) மகாநதி ஆற்றின் கிளை ஆறு ஆகும். இது பலியண்டா அருகே மகாநதியின் கிளை ஆறான குவாக்காய் ஆற்றிலிருந்து கிளை ஆறாகத் தோன்றி, தென்மேற்கு திசையில் நிமாபரா மற்றும் கோப் நோக்கி 46-50 மைல்கள் பாய்ந்து, புரிக்குக் கிழக்கே 15 மைல் தொலைவில் ஒடிசாவின் பூரி மாவட்டத்தில் உள்ள ராமச்சந்திர கோயிலுக்கு அருகில் வங்காள விரிகுடாவில் கலக்கிறது.  

தனுவா ஆறு இதன் முக்கிய துணை ஆறு.
# ஆஹா எத்தனை அழகு


**ஆஹா எத்தனை அழகு** (*Aahaa Ethanai Azhagu*) என்பது 2003 ஆம் ஆண்டு வெளியான தமிழ் காதல் நாடகத் திரைப்படம் ஆகும். கண்மணி இயக்கிய இப்படத்தில் மிதுன், சார்மி, நாசர், பிரமீட் நடராஜன், ரஞ்சிதா, பாத்திமா பாபு, தேவன், தாமு, கருணாஸ், பல்லவி ஆகியோர் நடித்தனர். இவர்களுடன் பிரபலமான கன்னட நடிகை பவானாவும் ஒரு முக்கிய வேடத்தில் நடித்தார் இப்படத்தை ஜே. எஸ். பங்கஜ் மேத்தா தயாரித்தார். படத்திற்கு ஏ. வெங்கடேஷ் ஒளிப்பதிவு செய்ய, வித்யாசாகர் இசை அமைத்துள்ளார். இப்படம் நடிகை சார்மி கவுரின் தமிழில் இறுதியாக நடித்தப் படமாக இருந்தது. பின்னர் 12 ஆண்டுகளுக்குப் பிறகு அவர் *10 எண்றதுக்குள்ள* (2015) படத்தின் வழியாக தமிழ்த் திரைப்படங்களில் மீண்டும் நடிக்க வந்தார்.  

## நடிகர்கள்

- மிதுன் சந்துருவாக
- சார்மி திவ்யாவாக
- பவானா சந்தியாவாக
- நாசர் ராஜசேகராக
- பிரமீட் நடராஜன் நடராஜனாக
- தேவன் அசோக்காக
- ரஞ்சிதா
- பாத்திமா பாபு
- கருணாஸ்
- வையபுரி
- தாமு
- பல்லவி
- மதன் பாப்
- பாண்டு
- எம். எசு. பாசுகர்
- கிரேன் மனோகர்
- அபிநயசிறீ

## இசை
இப்படத்திற்கு வித்தியாசாகர் இசை அமைத்தார். அவர் இப்படத்தில் மதுஸ்ரீ என சிறப்பாக அறியப்படும் மும்பை பாடகியான சுஜாதா பட்டாச்சார்யாவை அறிமுகப்படுத்தினார்.  
| "ஆஹா எத்தனை அழகு" | சீனிவாஸ், சுஜாதா | பா. விஜய் |  |
| --- | --- | --- | --- |
| "நிலவிலே நிலவிலே" | உதித் நாராயண், மதுஸ்ரீ | யுகபாரதி |  |
| "ஆட்டுகுட்டி எல்லம்" | திப்பு | நா. முத்துக்குமார் |  |
| "காடு பத்திகிச்சி" | கங்கை அமரன், பாப் ஷாலினி | அறிவுமதி |  |
| "கண்ணு ரெண்டும் கெண்ட" | அனுராதா ஸ்ரீராம், கோபால் ராவ் | கபிலன் | } |
# பூஜா தண்டா


## வாழ்க்கைக் குறிப்பு
பூஜா அரியானா மாநிலத்தின் இசார் மாவட்டத்திலுள்ள பூதான கிராமத்தில் பிறந்தார்.  
1. 2013 ஆம் ஆண்டில் பூஜா தேசிய சாம்பியன் பட்டப் போட்டியில் அறிமுகமான பிறகு, இறுதிப் போட்டியில் பபிதா போகாட்டை தோற்கடித்தார்,
1. 2017 ஆம் ஆண்டில் நான்கு முக்கிய தொழில்முறை தேசிய சாம்பியன் பட்டப் போட்டிகளையும் வென்றார்.
1. உலக மற்றும் ஒலிம்பிக் சாம்பியனான எலன் மரௌலிசை பூஜா இரண்டு முறை தோற்கடித்துள்ளார்.
1. உலக சாம்பியம் பட்டப் போட்டியில் வெள்ளிப்பதக்கம் வென்றவரும், ஒலிம்பிக் போட்டிகளில் வெண்கலம் வென்றவருமான நைசீரியாவைச் சேர்ந்த ஒதுநயோ அதிகுவோரயேவையும், உலக சாம்பியன் பட்டப் போட்டியின் வெள்ளிப் பதக்கம் வென்றவரான மார்வா அம்ரியையும் பூஜா தோற்கடித்துள்ளார்.
1. 2018 ஆம் ஆண்டு ஆத்திரேலியாவில் நடைபெற்ற பொதுநலவாய விளையாட்டுப் போட்டிகளில் இறுதிப் போட்டியில் நைசீரியாவின் ஒதுநயோவிடம் 7-5 என்ற புள்ளிகள் கணக்கில் தோல்வியடைந்த காரணத்தால் பெண்கள் 57 கிலோ கட்டற்ற மல்யுத்தத்தில் பூஜாவுக்கு வெள்ளிப் பதக்கம் கிடைத்த்து.
# பூஜா கெலாட்டு


**பூஜா கெலாட்டு** (*Pooja Gehlot*) இந்தியாவைச் சேர்ந்த ஒரு மல்யுத்த வீரராவார். 1997 ஆம் ஆண்டு மார்ச்சு மாதம் 15 ஆம் தேதி புதுதில்லியில் இவர் பிறந்தார். 50கிலோ மற்றும் 53 கிலோ எடை பிரிவுகளில் கட்டற்ற முறை மல்யுத்தப் போட்டிகளில் இவர் பங்கேற்று விளையாடுகிறார்.  
பல்கேரியாவின் புடாபெசுட்டு நகரில் நடைபெற்ற 23 வயதுக்கு உட்பட்டோர்களுக்கான உலக மல்யுத்த சாம்பியன் பட்டப் போட்டியில் வெள்ளிப் பதக்கம் வென்றுள்ளார். தோள்பட்டை காயம் காரணமாக இரண்டு ஆண்டுகள் எந்த போட்டியிலும் கலந்து கொள்ளாமல் ஓய்வில் இருந்தார் என்பது குறிப்பிடத்தக்கதாகும்.  

## வாழ்க்கைக் குறிப்பு
பூஜா கெலாட்டு ஒரு கைப்பந்து வீரராக இருந்தார். உயரம் காரணமாக வேறு விளையாட்டுக்கு செல்லும்படி பணிக்கப்பட்டார். மாமா ஒரு மல்யுத்த வீரர் என்பதால் மல்யுத்தப் போட்டிக்காக இவரை ஊக்குவித்தார். 2010 ஆம் ஆண்டு தில்லியில் நடைபெற்ற பொதுநலவாய விளையாட்டுப் போட்டியில் பெண்கள் அணி பெற்ற வெற்றியால் ஈர்க்கப்பட்டதால் பூஜாவும் மல்யுத்தத்தைத் தேர்ந்தெடுத்தார்.  

## சாதனைகள்
1. ராஞ்சி நகரில் 2015 ஆம் ஆண்டு நடைபெற்ற இளையோர் தேசியப் போட்டியில் பங்கேற்று தங்கம் வென்றார்.

1. 2017 ஆம் ஆண்டு தைவானில் நடந்த இளையோர் ஆசிய சாம்பியன் பட்டப் போட்டியில் முதலிடத்தை பிடித்தார்.
# தத்தி தாவுது மனசு


**தத்தி தாவுது மனசு** (*Thathi Thavudhu Manasu*) என்பது 2003-ஆம் ஆண்டு வெளியான இந்திய தமிழ் நாடகத் திரைப்படமாகும். அழகு ராஜசுந்தரம் எழுதி இயக்கிய இப்படத்தை கே. ரியாஸ் அகமது தயாரித்தார். இப்படத்தில் சோனா, ஊர்வசி படேல், சிந்தூரி ஆகியோர் முக்கிய வேடங்களில் நடித்தனர், மும்தாஜ், வடிவேலு, கலாபவன் மணி ஆகியோரும் துணை வேடங்களில் நடித்தனர். இந்த படம் 19 திசம்பர் 2003 அன்று வெளியானது.  

## நடிகர்கள்

- சோனா - மகாலட்சுமி
- ஊர்வசி படேல் - பூங்கொடி
- சிந்தூரி - அமுதாவாக
- கலாபவன் மணி - இராஜய்யா
- மும்தாஜ் - காவல் உதவி ஆணையர் ஆர்த்தி
- அபிநயசிறீ
- வடிவேலு - ஆய்வாளர் வைகைவேல்
- நிழல்கள் ரவி
- சுபாசினி
- பாத்திமா பாபு

## தயாரிப்பு
இயக்குனர்களான பாண்டியராஜன், விக்ரமன் ஆகியோரிடம் பதினைந்து ஆண்டுகள் பணியாற்றி பயிற்சி பெற்ற அழகு ராஜசுந்தரம் இப்படத்தை இயக்கினார். இந்த படத்தை வி. கே. ரியாஸ் அகமது தயாரித்தார். இந்தப் படத்தின் கதையானது இரண்டு நிஜ வாழ்க்கை சம்பவங்களை அடிப்படையாகக் கொண்டது. அவை பட்டப்பகளில் ஒரு வழக்கறிஞர் கொல்லப்பட்டது, 40 நபர்கள் இறப்புக்குக் காரணமான ஒரு விபத்து போன்றவை ஆகும்.  

## இசை
| 1 | "கம கம" | மாதங்கி, மாலதி | பழனி பாரதி |
| --- | --- | --- | --- |
| 2 | "கண்ணிலே" | சுஜாதா | இளம்பிறை |
| 3 | "குடுகுடுபை" | மாணிக்க விநாயகம், புஷ்பா ஸ்ரீராம் | கபிலன் |
| 4 | "பத்து வயசுலே" | அனுராதா ஸ்ரீராம் | வாலி |
| 5 | "பூ பூ பூங்குருவி" | எஸ். பி. பாலசுப்பிரமணியம், சின்மயி | கலைகுமார் |
| 6 | "ஏதோ நெனாச்சுதான்" | கங்கா, பிரசாந்தினி | சினேகன் |
# ஜமுனா போரோ



**ஜமுனா போரோ** (Jamuna_Boro) என்பவர் ஓர் இந்திய குத்துச்சண்டை வீராங்கனை ஆவார். 2019 ஆம் ஆண்டு உருசியாவில் நடந்த ஏஐபிஏ உலக குத்துச்சண்டை சாம்பியன் பட்டப் போட்டி ஆட்டத்தில் வெண்கலம் வென்றார். அதே வருடம் நடந்த இரண்டாவது இந்திய திறந்தநிலை பன்னாட்டு குத்துச்சண்டை போட்டியில் தங்கம் வென்றார். 23 ஆவது பன்னாட்டு குடியரசுத்தலைவர் கோப்பை குத்துச்சண்டை போட்டியிலும் முதன்மை வகித்தார். ( 3) அசாமை<nowiki/>ச் சேர்ந்த முதன்மை ஊடக துறையான பிரதிதின் இவருக்கு 2019 ஆம் ஆண்டில் சாதனையாளர் விருதினை வழங்கியது.  

## வாழ்க்கை
போரோ அசாம் மாநிலம் சோனிட்பூர மாவட்டத்திலுள்ள தேகியாஜூலி அருகே பெல்சிரி என்ற கிராமத்தில் மே 7, 1997 இல் பிறந்தார். தனது 6 வயதில் தந்தையை இழந்த இவரை தாயார் தனியாக காய்கறி மற்றும் தேனீர் விற்று வளர்த்தார். இந்திய குத்துச்சண்டை வீராங்கனைகளில் இன்று சிறந்து விளங்கும் போரோ முதலில் ஒரு வுஷு விளையாட்டு வீராங்கனையாக தனது பயணத்தை தொடங்கினார்.  வுஷு விளையாட்டு வீரர்கள் பயிற்சியை கண்டபோது இவரக்கு ஆர்வம் ஏற்பட்டு இவரும் அந்த விளையாட்டுப் பயிற்சியை மேற்கொண்டார். ஜான் ஸ்மித் நார்சரி என்ற பயிற்சியாளரின் கீழ் பயிற்சி பெற்றார். பயிற்சியாளர் கௌஹாத்தியில் நடந்த ஆணையத்தின் தேர்வுக்கு இவரை அழைத்து சென்றார். அங்கு போரோ குத்துச்சண்டை பிரிவில் தேர்ச்சி பெற்று பயிற்சியில் ஈடுபட்டார்.)  
- அடுத்த ஆண்டும் கவுஹாதியில் நடந்த இரண்டாவது இந்திய சர்வதேச ஓபன் குத்துச்சண்டை போட்டியிலும் இந்தோனேசியாவின் 23 ஆம் பிரெசிடென்ட் கோப்பை சர்வதேச குத்துச்சண்டை போட்டியிலும் தங்க பதக்கம் வென்றார்.(2) அதே வருடம் ரஷ்யாவில் நடந்த உலக குத்துச்சண்டை சாம்பியன்ஷிப்பில் வெண்கலம் வென்றார்.( 4)
- அசாம் ரைபில்சில் பணியாற்றுகிறார் போரோ. அவரது ஒப்புதல்கள் மற்றும் வணிக நலன்களை IOS (infinity optimal solutions) என்ற விளையாட்டு மேலான்மை நிறுவனம் மேற்கொள்கிறது (8)
- வெண்கலம் 2019 உலகக் குத்துச் சண்டை சாம்பியன்ஷிப்,உலன்-உடே,ரஷ்ய
  - தங்கம் 2019 இந்திய சர்வதேச ஓபன் குத்துச் சண்டை போட்டி,கௌஹாத்தி.
  - தங்கம்: 2019 பிரசிடெண்ட் கப் சர்வதேச ஓபன் கேத்துச் சண்டை போட்டி,இந்தோனேஷியா.
  - தங்கம்: 2013 நேஷன்ஸ் கப் சர்வதேச சப் ஜூனியர் குத்துச்சண்டை போட்டி,செர்பியா
# கே. வி. எல். பவானி குமாரி



**கே. வி. எல். பவானி குமாரி** (*KVL Pavani Kumari*) இந்தியாவின் ஆந்திரப்பிரதேச மாநிலத்தைச் சேர்ந்த ஒரு பளுதூக்கும் வீராங்கனையாவார். 2003ஆம் ஆண்டு மார்ச்சு மாதம் 5ஆம் தேதி இவர் பிறந்தார்.  

2020ஆம் ஆண்டு உசுபெகிசுதான் நாட்டின் தாசுகண்டு நகரில் நடைபெற்ற ஆசிய இளைஞர் மற்றும் இளையோர் பளுதூக்கும் போட்டிகளில் இரண்டு வெள்ளிப் பதக்கங்களை பெற்றுள்ளார்.  

## வாழ்க்கைக் குறிப்பு
விசாகப்பட்டினம் மாவட்டத்திலுள்ள கோத்தப்பள்ளி கிராமத்தில் ஓர் ஏழை விவசாயக் குடும்பத்தில் பவானி பிறந்தார். 2011ஆம் ஆண்டு பவானிக்கு எட்டு வயதாக இருந்தபோது ஐதராபாத் நகரிலுள்ள தெலங்காணா விளையாட்டு அகாடமியில் பயிற்சியைத் தொடங்கினார். தொடக்கத்தில் டி சீனிவாசன் என்பவர் பயிற்றுவித்தார். பின்னர் பி.மணிக்யல் ராவ் பவானியின் பயிற்சியாளராகப் பொறுப்பேற்று இன்று வரை பயிற்சியினைத் தொடர்ந்து வருகிறார்.  

## வெற்றிகள்

1. 2020ஆம் ஆண்டு உசுபெகிசுதான் நாட்டின் தாசுகண்டு நகரில் நடைபெற்ற ஆசிய இளைஞர் மற்றும் இளையோர் பளுதூக்கும் போட்டிகளில் முறையே 145 கிலோ, 239 கிலோ பளுவைத் தூக்கி இரண்டு வெள்ளிப் பதக்கங்களை வென்றார்.
1. இந்தியாவின் பீகார் மாநிலத்திலுள்ள புத்தகயாவில் நடைபெற்ற 15வது துணை இளையோர் பெண்கள் மற்றும் ஆண்கள் பளுதூக்கும் போட்டியில் மொத்தமாக 145 கிலோ பளுவைத் தூக்கி தேசிய சாதனையுடன் தங்கப் பதக்கம் வென்றார்.
# தீக்சா தாகர்


**தீக்சா தாகர்** (*Diksha Dagar*) இந்தியாவைச் சேர்ந்த ஒரு தொழில்முறை குழிப்பந்தாட்ட வீராங்கனையாவார். இவர் 2000ஆம் ஆண்டு டிசம்பர் மாதம் 14 ஆம் தேதி பிறந்தார்.  

காது கேளாத இவர் பல தொழில்சாரா குழிப்பந்து போட்டிகளிலும் பங்கேற்றுள்ளார். வளர்ந்து வரும் ஒந்திய தொழில்சாரா குழிப்பந்து வீரர்களில் ஒருவராக இவர் கருதப்படுகிறார். 2015ஆம் ஆண்டு நவம்பர் மாதம் முதல் இந்தியாவின் தொழில்சாரா குழிப்பந்து வீராங்கனைகள் பட்டியலில் இருந்தார். தீக்சா தாகர் 2017ஆம் ஆண்டில் நடைபெற்ற காது கேளாதோர் ஒலிம்பிக் போட்டியில் இந்தியாவைப் பிரதிநிதித்துவப்படுத்தி பெண்கள் தனிநபர் குழிப்பந்தாட்டப் போட்டியில் வெள்ளிப் பதக்கம் வென்றுள்ளார். 2018 ஆசிய விளையாட்டுப் போட்டிகளில் இந்தியாவைப் பிரதிநிதித்துவப்படுத்த தகுதி பெற்றார். 2019ஆம் ஆண்டு பெண்கள் ஐரோப்பிய சுற்றுப்பயணத்தை வென்ற அதிதி அசோக்கிற்குப் பிறகு தென்னாப்பிரிக்காவின் கேப் டவுனில் நடைபெற்ற தென்னாப்பிரிக்க மகளிர் கோப்பை குழிப்பந்து பட்டத்தை 18வயதில் வென்ற இளைய இந்தியப் பெண்மணி என்ற பெருமையை தீக்சா தாகர் பெற்றுள்ளார்.  

## வாழ்க்கைக் குறிப்பு
தீக்சா 14 டிசம்பர் 2000 அன்று செவிப்புலன் பிரச்சினை கொண்டவராகப் பிறந்தார். ஆறு வயதிலிருந்தே செவிப்புலன் கருவிகளை காதில் அணியத் தொடங்கினார். சகோதரர் யோகேசு தாகருடன் சேர்ந்து ஏழு வயதிலிருந்தே குழிப்பந்தாட்டம் விளையாடத் தொடங்கினார். சகோதரர் யோகேசு தாகரும்ம் காது கேளாதவர் என்பது குறிப்பிடத்தக்கது. தந்தை நரிந்தர் தாகர் இவர்களைப் பயிற்றுவித்தார்.  

## சாதனைகள்
1. 2015 ஆம் ஆண்டு இந்தியாவில் நடைபெற்ற கிழக்கிந்திய பெண்கள் மற்றும் இளையோர் பால்டோ தொடரை வென்றார்.
1. 2016 ஆம் ஆண்டில் சண்டிகர் பெண்கள் மற்றும் இளையோர் குழிப்பந்தாட்டப் போட்டி, பால்டோ தொடர் சாம்பியன் பட்டம், மேற்கு மற்றும் கிழக்கிந்தியப் பெண்கள் மற்றும் இளையோர் குழிபந்தாட்டப் போட்டி ஆகியவற்றை வென்றார். 18 வயதுக்கு உட்பட்டோருக்கான உலகத் தரவரிசையில் முதல் 500 பெண்கள் பட்டியலில் இடம் பெற்ற ஒரே இந்தியப் பெண் என்ற சிறப்பை 2016ஆம் ஆண்டு பெற்றார்
1. 2017ஆம் ஆண்டில் தெலங்காணா பெண்கள் மற்றும் இளையோர் சாம்பியன் கோப்பை, வடக்கிந்திய பெண்கள் மற்றும் இளையோர் போட்டி மேற்கு இந்திய பெண்கள் மற்றும் இளையோர் போட்டி ஆகியவற்றை வென்றார்.
1. 2018ஆம் ஆண்டு சிங்கப்பூர் பெண்கள் தொழில் சாரா திறந்த நிலை சாம்பியன் போட்டியை வென்றார்.
# நோங்கமைதேம் ரத்தன்பாலா தேவி


## சொந்த வாழ்க்கையும், பின்னணியும்
1999 பிப்ரவரி 12, அன்று இந்தியாவின் மணிப்பூர் மாநிலம், பிஷ்ணுபூர் மாவட்டத்தின் நம்போல் கதோங்கில் பிறந்தார்.  

இவர் விளையாட்டாக தன் வீட்டருகே வசித்த சிறுவர்களுடன் கால்பந்து விளையாட ஆரம்பித்தார். படிப்படியாக, அந்த விளையாட்டில் இவரது ஆர்வம் அதிகமானது. இவரது தந்தை, ஒரு தனியார் நிறுவனத்தில் வாகன ஓட்டுநராக இருந்தார். பண நெருக்கடி இருந்தபோதிலும் கால்பந்தில் தனது மகள் சிறந்து விளங்க ஆதரித்தார்.  

ஒரு நாள் இந்திய மகளிர் கால்பந்து அணியில் விளையாட வேண்டும் என்ற விருப்பத்திற்காக தேவி, இம்பாலில் உள்ள விளையாட்டு ஆணையத்தின் பயிற்சி முகாமில் சேர்ந்தார். அங்கு பயிற்சியாளர்களும், பயிற்சி வசதிகளும் இருந்தன. ஆனால் போட்டிகளில் பங்கேற்க அவர்களிடம் ஒரு குழு இருக்கவில்லை. எனவே, போட்டி அதிகம் இல்லாததால், தேவி உள்ளூர் காங்சப் சாலை இளைஞர் உடல்நலம் மற்றும் விளையாட்டுச் சங்கத்தில் சேர வேண்டிய கட்டாயம் ஏற்பட்டது. இங்கு இவர் சிறப்பான பயிற்சி வசதிகளையும் ஓஜா ஜாபாவில் ஒரு திறமையான பயிற்சியாளரையும் கண்டறிந்தார். இங்கு அளிக்கப்பட்ட பயிற்சி இவரது கால்பந்து திறன்களையும் நுட்பங்களையும் மேம்படுத்த உதவியது. இவர் பல்வேறு உள்நாட்டு போட்டிகளில் தனது சொந்த மாநிலமான மணிப்பூருக்காக விளையாடத் தொடங்கினார். தனது விளையாட்டு வாழ்க்கையில் இந்த அளவிற்கு முன்னேற காங்சப் சாலை இளைஞர் உடல்நலம் மற்றும் விளையாட்டுச் சங்கத்தின் பயிற்சியாளரும் தனது தந்தையின் ஆதரவுமே காரணம் என்று தேவி கூறுகிறார்.  

## தொழில்சார்ந்த சாதனைகள்
தேவியின் தாக்குதல் பாணி இவரது அணிகளுக்கு அதிக கோல்களை கொண்டு வந்து சேர்த்தது. இவர் பல உள்நாட்டு போட்டிகளில் மணிப்பூர் அணிக்கு வெற்றியைப் பெற்றுத்தந்துள்ளார். இவர் 2015இல் இந்திய பெண்கள் இளையோர் அணியில் தேர்வு செய்யப்பட்டார். இருப்பினும், இவர் இந்திய மகளிர் மூத்தோர் பிரிவினர் அணியி்ல் இடம் பெற ஆவலுடன் காத்திருந்தார். இறுதியாக, 2017 ஆம் ஆண்டில் இவர் இந்தியாவிற்காக விளையாட வேண்டிய தருணம் வந்தது.  

அப்போதிருந்து, தேவி இந்திய அணியின் முக்கிய உறுப்பினராக இருந்து வருகிறார். இவர் முன்கள வீரராக விளையாடுவதை விரும்பினாலும், தேசிய அணியில் இவரது பங்கு நடுக்கள வீரராக விளையாடுவதும் தற்காப்பு நிலைகளில் செயல்படுவதும் ஆகும். தனது பயிற்சியாளர் கூறும் எந்த நிலையிலும் விளையாடுவதில் தனக்கு மகிழ்ச்சிதான் என்று தேவி கூறுகிறார்.  

2020இல் சர்வதேச பெண்கள் போட்டியின், நான்காவது முறையின் இறுதிப் போட்டிக்கு, தேவி தனது அணியான காங்சப் சாலை இளைஞர் உடல்நலம் மற்றும் விளையாட்டுச் சங்கத்தை வழி நடத்தினார்.  

2019ஆம் ஆண்டில் நேபாளத்தில் நடந்த ஐந்தாவது தெற்காசிய விளையாட்டுப் போட்டிகளில் இந்திய மகளிர் அணியில், இவர் இடம் பெற்றிருந்தார். 2019 ஆம் ஆண்டில் நடந்த, 13வது தெற்காசிய விளையாட்டுப் போட்டிகளில் தங்கப்பதக்கம் வென்ற, இந்திய அணியிலும் இவர் இடம் பெற்றிருந்தார். அனைத்துலக கால்பந்து மகளிர் ஒலிம்பிக் தகுதிப் போட்டியில், இந்திய அணியிலும், இவர் விளையாடினார். இவர் ஆங்காங், இந்தோனேசியா நாடுகளுக்கு இடையேயான போட்டிகளில் , நட்பு அடிப்படையில் விளையாடினார். இந்தோனேசியாவுக்கு எதிரான ஒரு போட்டியில், இவர் தனது முதல் பன்னாட்டு "ஹாட்ரிக்" வெற்றியைப் பெற்றார். இவரது சிறப்பு திறன்களைக் குறிப்பிட்டு, அனைத்திந்திய கால்பந்து கூட்டமைப்பு, இவரை "இந்திய மகளிர் அணியின் நடுப்பகுதி நுரையீரல்" என்று வடைமொழியுடன் அழைக்கிறது.  

## விளையாட்டுப் புள்ளிவிவரங்கள்
| வருடங்கள் | தொப்பிகள் | கோல்கள் |
| --- | --- | --- |
| 2017
!3
!1 |  |  |
| 2018
!3
!1 |  |  |
| 2019
!17
!8 |  |  |
# இராசா இராம் யாதவ்

**இராசா இராம் யாதவ்** (*Raja Ram Yadav*)(பிறப்பு 4 ஜனவரி 1957) அலகாபாத் பல்கலைக்கழகத்தில் பணிபுரிந்த இயற்பியல் பேராசிரியரும், வீர் பகதூர் சிங் பூர்வஞ்சல் பல்கலைக்கழகத்தின் முன்னாள் துணைவேந்தரும் ஆவார்.  

## கல்வி மற்றும் தொழில்
யாதவ் தனது பி.எஸ்சி, எம்.எஸ்சி. மற்றும் முனைவர் பட்ட கல்வியினை முறையே 1977, 1979 மற்றும் 1988ஆம் ஆண்டுகளில் அலகாபாத் பல்கலைக்கழகத்தில் பயின்றார். தன்னுடைய கல்விப் பணியினை 1992ஆம் ஆண்டில் மகாத்மா காந்தி சித்ரகூட் கிராமோதே விஸ்வவித்யாலயாவில் விரிவுரையாளராகத் தொடங்கினார். 1996இல் அலகாபாத் பல்கலைக்கழகத்தில் இணைப் பேராசிரியராகச் சேர்ந்து 2004இல் பேராசிரியரானார்.  2017ஆம் ஆண்டில் இவர் வீர் பகதூர் சிங் பூர்வஞ்சல் பல்கலைக்கழகத்தின் துணைவேந்தராக நியமிக்கப்பட்டார். இவர் 2020 வரை பணியாற்றினார்
# சிவானி கட்டாரியா

**சிவானி கட்டாரியா** (*Shivani Kataria*) இந்தியாவைச் சேர்ந்த ஒரு நீச்சல் வீராங்கனையாவார். இவர் 1997ஆம் ஆன்டு செப்டம்பர் மாதம் 27 ஆம் தேதி பிறந்தார்.  

பெண்கள் 200 மீட்டர் கட்டற்றவகை நீச்சல் போட்டிகளில் இந்தியாவுக்காக சிவானி பங்கேற்று வருகிறார். 2016ஆம் ஆண்டு நடைபெற்ற தெற்காசிய விளையாட்டுப் போட்டிகளில் பெண்கள் 200 மீட்டர் கட்டற்றவகை நீச்சல் பிரிவில் தங்கப் பதக்கம் பெற்றுள்ளார். இதைத் தவிர இவர் பல தேசிய சாதனைகளையும் நிகழ்த்தியுள்ளார்.  

## வாழ்க்கைக் குறிப்பு
சிவானி அரியானாவில் உள்ள குருகிராமில் பிறந்து வளர்ந்தார். குருகிராமிலுள்ள டி.ஏ.வி. பொதுப் பள்ளியில் பயின்றார். பெற்றோரின் ஆதரவுடன் சிவானி தனது வீட்டிற்கு அருகிலுள்ள பாபா கேங்நாத் நீச்சல் குளத்தில் ஒரு கோடைக்கால முகாமில் 6வது வயதில் நீந்தத் தொடங்கினார். முதல் பயிற்சியாளர் திரு. யாதவின் வழிகாட்டலில் மாவட்ட அளவிலான போட்டிகளில் பங்கேற்கத் தொடங்கினார். குசராத்தில் நடைபெற்ற நடுவண் இடைநிலைக் கல்வி வாரியத்தின் பள்ளிகளுக்கான தேசியப் போட்டியில் வெண்கலப் பதக்கம் வென்றார்.  

## தொழில்முறை சாதனைகள்

- 2013ஆம் ஆண்டு நடைபெற்ற ஆசிய இளைஞர் சாம்பியன் பட்டப்போட்டியின் 200 மீட்டர் கட்டற்ற வகைப் போட்டியில் சிவானி ஆறாவது இடத்தைப் பிடித்தார்.
- 2016ஆம் ஆண்டு நடைபெற்ற தெற்காசிய விளையாட்டுப் போட்டிகளில் தங்கப்பதக்கம் வென்றார்.
- 2016ஆம் ஆண்டு நடைபெற்ற கோடைக்கால ஒலிம்பிக் போட்டிகளில் இந்தியாவின் சார்பாக பங்கேற்று நீந்தினார். 2004ஆம் ஆண்டுக்கு பின்னர் 12 ஆண்டுகள் கழித்து ஒலிம்பிக் நீச்சல் போட்டியில் கலந்து கொண்ட வீராங்கனை என்ற சிறப்பும் இவருக்கு உண்டு.
# அயோத்தியா (2005 திரைப்படம்)


**அயோத்தியா** (*Ayodhya*) என்பது 2005 ஆம் ஆண்டு வெளியான தமிழ் நாடகத் திரைப்படம் ஆகும். ஆர். ஜெயபிரகாஷ் எழுதி இயக்கி, தயாரித்த இப்பபடத்தில் புதுமுகம் மோகன்குமார், ரமணா, ரேகா உன்னிகிருஷ்ணன், புதுமுகம் ராகினி நட்வானி ஆகியோர் முதன்மைப் பாத்திரங்களில் நடிக்க, மணிவண்ணன், ஜே. லிவிங்ஸ்டன், சரண்ராஜ், இளவரசு, சீதா, சரண்யா பொன்வண்ணன், மயில்சாமி, சிட்டி பாபு, டெல்லி குமார் ஆகியோர் துணைப் பாத்திரங்களில் நடித்துள்ளனர். இப்படத்திற்கு சபேஷ் முரளி இசை அமைத்துள்ளனர். படமானது 28. சனவரி 2005 அன்று வெளியானது.  

## நடிகர்கள்

- மோகன்குமார் - அமீர்
- இரமணா - சங்கர்
- ரேகா உன்னிகிருஷ்ணன் - அனு
- ராகினி நட்வானி - சரீனா
- மணிவண்ணன் - சபாபதி
- லிவிங்ஸ்டன் (நடிகர்) - உசேன் பாய்
- சரண்ராஜ் - சுந்தரம் பிள்ளை
- இளவரசு - வையாபுரி
- சீதா - சீதா
- சரண்யா பொன்வண்ணன் - ஜமீலா
- மயில்சாமி (நடிகர்) - குணா
- சிட்டி பாபு - அக்பர்
- டெல்லி குமார் - ஜமால் பாய்
- பாவா இலட்சுமணன் - தேவர்
- சுவாமிநாதன்
- தமிழ்ச்செல்வன்
- அமுதா கணேசன்
- சம்பத்ராஜ்
- சத்யா
- பெசண்ட் நகர் சங்கர்
- அபிநயசிறீ சிறப்புத் தோற்றத்தில்

## தயாரிப்பு
இயக்குநர் ஆர். ஜெயபிரகாஷ் விளக்கும்போது, "படத்தின் பெயரானது கதையில் நடக்கும் சிக்கலைக் குறிக்கிறது. கிராமத்தில் வசிப்பவர்களுக்குள் கோயில் குறித்து எந்தவித சர்ச்சையும் இல்லை. வெளியாட்களால் மட்டுமே தொல்லை. இந்த ஊரில் அமைதியின்மையானது வெளி நபர்களாலே ஏற்படுகிறது. கிராமத்திலிருக்கும் இரண்டு காதல் பறவைகளுக்கும் இதே நிலைதான் ". புதுமுகம் மோகன்குமார், ரமணா, ரேகா உன்னிகிருஷ்ணன், புதுமுகம் ராகினி நட்வானி ஆகியோர் முக்கிய வேடங்களில் நடிக்க ஒப்பந்தம் செய்யப்பட்டனர். சபேஷ் முரளி இப்படத்திற்கு இசை அமைத்திருந்தனர். இரண்டு பாடல்கள் அயர்லாந்தில் படமாக்கப்பட்டன.  

## இசை
திரைப்படத்தின் பின்னணி இசை, பாடல் இசை ஆகியவற்றை இசையமைப்பாளர் சபேஷ் முரளி அமைத்தனர். 3 திசம்பர் 2004 இல் வெளியிடப்பட்ட இசைப்பதிவில், நா. முத்துக்குமார், பா. விஜய், கலைகுமார் ஆகியோர் எழுதிய ஆறு பாடல்கள் இருந்தன.  
| 1 | "சிவகாசி தீ விழிகள்" | சீனிவாஸ் | 6:01 |  |
| --- | --- | --- | --- | --- |
| 2 | "ஆரஞ்சு" | சுஜாதா மோகன் | 6:01 |  |
| 3 | "மார்கழி மாச" | ரஞ்சித், ஸ்வப்னா மாதுரி | 5:40 |  |
| 4 | "கிச்சிலி கிச்சிலிக்கா" | கார்த்திக் | 5:02 |  |
| 5 | "பகவானே என் கதால்" | சபேஷ், சின்மயி | 5:11 |  |
| 6 | "ஆயிரம் மீனா என் நெஞ்சில்" | ஹரிஷ் ராகவேந்திரா | 5:41 | } |
# அபோ வௌவால்

| <div>காப்பு நிலை</div> |  |
| --- | --- |
| <div>

தீவாய்ப்பு கவலை குறைந்த இனம் <small>&nbsp;(IUCN 3.1)</small></div> |  |
| திணை: | விலங்கு |
| தொகுதி: | முதுகுநாணி |
| வகுப்பு: | பாலூட்டி |
| வரிசை: | கைராப்பிடிரா |
| குடும்பம்: | வெசுபெர்டிலியோனிடே |
| பேரினம்: | கிளகோனிக்டெரிசு |
| சிற்றினம்: | <div>***கி. போயென்சிசு***</div> |
| **<span>*கிளகோனிக்டெரிசு போயென்சிசு*</span>**
(கிரே, 1842) |  |
| * *செல்லினோலோபசு போயென்சிசு* <small>கிரே, 1842</small>
* *கெரிவுலா போயென்சிசு* <small>கிரே, 1842</small> | } |

**அபோ வௌவால்** (*Abo Bat*) (*கிளகோனிக்டெரிசு போயென்சிசு*) என்பது வெசுபெர்டிலியோனிடே குடும்பத்தில் உள்ள வெஸ்பர் வௌவால் ஆகும். இது மேற்கு ஆப்பிரிக்கா மற்றும் மத்திய ஆபிரிக்காவில் காணப்படுகிறது. இதன் வாழ்விடங்களாக மிதவெப்பமண்டல அல்லது வெப்பமண்டல வறண்ட காடு மற்றும் மிதவெப்பமண்டல அல்லது வெப்பமண்டல ஈரமான தாழ் நில காடுகளாகும்.  

## வகைபிரித்தல் மற்றும் சொற்பிறப்பியல்
இதனை ஒரு புதிய சிற்றினமாக 1842இல் இங்கிலாந்து விலங்கியல் நிபுணர் ஜான் எட்வர்ட் கிரே விவரித்தார். கிரே இந்த சிற்றினத்தை *கெரிவவுலா* என்ற புதிய பேரினத்தில் *கெரிவுலா போயென்சிசு* என்ற சிற்றினப் பெயருடன் *வைத்தார்*. இதன் சிற்றினப்பெயரான "*போயென்சிஸ்*" என்பது "*போவைச்* சேர்ந்தது" எனப் பொருள்படும். பெர்னாண்டோ போவிலிருந்து இதன் ஹோலோவகை சேகரிக்கப்பட்டுள்ளது.  

## விளக்கம்
இதன் உரோமங்கள் மஞ்சள்-சாம்பல் நிறத்தில் இருக்கும்.  

## வரம்பு மற்றும் வாழ்விடம்
இது மேற்கு மற்றும் நடு ஆப்பிரிக்காவின் பல நாடுகளில் காணப்படுகிறது, இதில் பெனின், கமரூன், காங்கோ மக்களாட்சிக் குடியரசு, கோட் டிவார், எக்குவடோரியல் கினி, கானா, கினி, லைபீரியா, நைஜீரியா, செனிகல், சியரா லியோனி மற்றும் டோகோ ஆகியவை அடங்கும்.  

## பாதுகாப்பு
இது தற்போது பன்னாட்டு இயற்கைப் பாதுகாப்புச் சங்கத்தால் தீவாய்ப்புக் கவலை குறைந்த இனமாக மதிப்பிடப்பட்டுள்ளது. ஏனெனில் இந்த வௌவால் மிகப் பெரிய புவியியல் வரம்பைக் கொண்டுள்ளது; மேலும் இதன் எண்ணிக்கையும் அதிக அளவில் காணப்படுவதோடு எண்ணிக்கையில் வீழ்ச்சி இருக்க வாய்ப்பில்லை.
# செவ்வாய் 2020


**செவ்வாய் 2020** (Mars 2020) என்பது ஐக்கிய அமெரிக்காவின் தேசிய வானூர்தியியல் மற்றும் விண்வெளி நிர்வாக அமைப்பின் செவ்வாய் புத்தாய்வுத் திட்டத்தின் செவ்வாய் தோரண தொலைநோக்குப் பணியாகும். இத்திட்டத்தில் பெர்சீவியரன்சு என்ற தரையுளவியும், இஞ்சினுவிட்டி உலங்கூர்தி என்ற ஆளற்ற உலங்கூர்தியும் அடங்கும். இந்தத் தரையுளவியானது 2020 சூலை 30 அன்று ஒ.ச.நே 11.50 மணியளவில் விண்ணில் ஏவப்பட்டது. இந்தத் தோரணம் 2021 ஆம் ஆண்டு பெப்ரவரி 18 ஆம் நாள் ஒ.ச.நே 20.55 மணியளவில் செவ்வாய் கோளின் ஜெசீரா விண்கல் வீழ் பள்ளத்தின் பகுதியில் தரையிறங்கியது.  

செவ்வாய் 2020 திட்டத்தின் கீழான பெர்சீவியரன்சு தரையுளவியானது பண்டைய நுண்ணுயிர் வாழ்வின் அறிகுறிகளைத் தேடும், இந்த முயற்சி செவ்வாய் கோளின் கடந்தகால வாழ்விடத்தை ஆராய நாசாவின் தேடலை முன்னேற்றும். செவ்வாய் கோளின் பாறைகள் மற்றும் மண்ணின் முக்கிய மாதிரிகளை சேகரிக்க இந்த தோரணம் ஒரு துரப்பணியைக் கொண்டுள்ளது, பின்னர் அவற்றை எதிர்கால ஆய்வுக்காக முத்திரையிடப்பட்ட குழாய்களில் சேகரித்து வைக்கிறது. இந்த மாதிரிகள் விரிவான பகுப்பாய்விற்காக மீண்டும் பூமிக்கு கொண்டு வரப்படும். பெர்சீவரென்சு தோரணம் செவ்வாய் கோளின் எதிர்கால மனித ஆய்வுக்கு வழி வகுக்க உதவும் தொழில்நுட்பங்களையும் சோதிக்கும்.
# ஜதி (திரைப்படம்)


**ஜாதி** (*Jathi *) என்பது 2005ஆம் ஆண்டு வெளியான இந்தியத் தமிழ் காதல் நாடகத் திரைப்படம் ஆகும். ஆர். விஜயராகவா இயக்கிய இப்படத்தில் புதுமுகம் சத்யா, சுஜிதா ஆகியோர் முக்கிய கதாபாத்திரங்களில் நடித்தனர், நிழல்கள் ரவி, சீதா, ராஜீவ், அம்பிகா, அபிநயசிறீ, அஜய் ரத்னம், அழகு, ரஜினி நிவேதா ஆகியோர் துணை வேடங்களில் நடித்துள்ளனர். திரைப்படத்தை பி. சித்திரைத் செல்வன், கே. எஸ். ராதா ஆகியோர் தயாரித்தனர். அக்னி கலைவாணி இசையமைத்தார். படம் 18 மார்ச் 2005 இல் வெளியானது  

## நடிகர்கள்

- சத்யா சிவாவாக
- சுஜிதா கவிதாவாக
- நிழல்கள் ரவி சிவாவின் தந்தை தீனதயாளனாக
- சீதா கவிதாவின் தாயாக
- ராஜீவ் நெடுமாறனாக
- அம்பிகா சிவாவின் தாயாக
- அபிநயசிறீ பிரியாவாக
- அஜய் ரத்னம் காவல் ஆய்வாளராக
- அழகு பிரியாவின் தந்தையாக
- ரஜினி நிவேதா பிரியாவின் தாயாக
- சரத் பரத்தாக
- இராஜா
- குரு
- அஜய்
- சஞ்சித்
- கோபி கோபியாக
- வைசாக் ரவி
- புவண்
- ஜெய்
- லேகாசிறீ சிறப்புத் தோற்றத்தில்

## தயாரிப்பு
*செவன் ஹார்ஸ்* பதாகையின் கீழ் தயாரிக்கபட்ட ஜதி படத்தின் வழியாக ஆர். விஜயராகவா இயக்குநராக அறிமுகமானார். நடன நடன இயக்குநர் கலா நடத்தும் நடிப்புப் பள்ளியில் படித்து வெளிவந்த சத்யா முதன்மை ஆண் கதாபாத்திரத்தில் நடிக்க தேர்வு செய்யப்பட்டார். அவரது காதலியாக நடிக்க சுஜிதா தேர்வு செய்யப்பட்டார். அம்பிகா, சீதா, நிழல்கள் ரவி, அழகு, ராஜீவ், அஜய் ரத்னம் ஆகியோர் பிற பாத்திரங்களில் நடிக்க தேர்வுசெய்யபட்டனர். இப்படத்தில் இசையமைப்பாளராக அக்னி கலைவாணி அறிமுகமாகியுள்ளார். டி. ராஜன் கலை இயக்கம் மேற்கொள்ள, எஸ். அஷோக் மேத்தா படத்தொகுப்பையும், சூப்பர் சுப்பராயன் சண்டைக் காட்சிகளை வடிவமைத்தார். அயர்லாந்து, ராஜஸ்தானில் இரண்டு பாடல்கள் படமாக்ககபட்டன. படம் குறித்து பேசிய திரைப்பட இயக்குநர், “நாயகனின் தாய்க்கு இசை மீது ஆர்வம் உண்டு, எனவே அதற்கு பொருத்தமாக படத்தின் பெயர் உள்ளது. இது ஒரு காதல் கதை, இதில் ஒரு சிறிய தவறு பனிப்பந்து உருண்டு பெரியதாக மாறுவதுபோல ஒரு பெரிய சிக்கலாக மாறுகிறது ".  

## இசை
திரைப்படத்திற்கான இசையை திரைப்பட இசையமைப்பாளர் அக்னி கலைவாணி அமைத்தார். 17 திசம்பர் 2004 இல் வெளியிடப்பட்ட இசைப்பதிவில் 11 பாடல்கள் உள்ளன.
# இரகி சீவன் சர்னோபட்டு


**இரகி சீவன் சர்னோபட்டு ** (*Rahi Jeevan Sarnobat*) ஓர் இந்திய துப்பாக்கி சுடும் வீராங்கனையாவார். இவர் 1990ஆம் ஆண்டு அக்டோபர் மாதம் 30ஆம் தேதி பிறந்தார். 25 மீட்டர் கைத்துப்பாக்கிச் சுடும் போட்டிகளில் பங்கேற்று வருகிறார்.  

2013 மற்றும் 2019ஆம் ஆண்டுகளில் நடைபெற்ற பன்னாட்டு துப்பாக்கி சுடுவோர் கூட்டமைப்பு நடத்திய உலகக் கோப்பை துப்பாக்கிச்சுடுதல் சாம்பியன் பட்டப் போட்டியில் இவர் இரண்டு முறை சாம்பியன் பட்டத்தை வென்றுள்ளார். 2019ஆம் ஆண்டு செருமனியின் முனிச் நகரத்தில் நடந்த பன்னாட்டு துப்பாக்கி சுடுவோர் கூட்டமைப்பு உலகக் கோப்பை வெற்றியின் மூலம் 2021ஆம் ஆண்டு டோக்கியோ கோடைகால ஒலிம்பிக்கிற்கு தகுதி பெற்றுள்ளார். ஆசிய விளையாட்டு மற்றும் பொதுநலவாய விளையாட்டுப் போட்டிகளிலும் தங்கப் பதக்கங்களை இவர் வென்றுள்ளார்.  

## தனிப்பட்ட வாழ்க்கை மற்றும் பின்னணி
இந்தியாவின் மகாராட்டிர மாநிலத்திலுள்ள கோலாப்பூரில் சர்னோபட் பிறந்தார். பள்ளி நாட்களில் தேசிய மாணவர் படை பயிற்சியின் ஒரு பகுதியாக துப்பாக்கிகளுக்கு அறிமுகமானார்.  சிறுவயதிலிருந்தே துப்பாக்கிகளைப் பயன்படுத்துவதில் தனது இயற்கையான திறன்களை வெளிப்படுத்தினார்.  

2006ஆம் ஆண்டில் ஆத்திரேலியாவில் நடந்த காமன்வெல்த் விளையாட்டுப் போட்டிகளில் தனது பள்ளியைச் சேர்ந்த யசாசுவினி சாவந்த் துப்பாக்கிச்சுடுதல் போட்டியில் தங்கப் பதக்கம் வென்றதை கவனித்தபின், சர்னோபட்டின் கவனம் தீவிரமாக துப்பாக்கிச்சுடுதல் பக்கம் திரும்பியது. சர்னோபட் முதன்முறையாக ஒரு துப்பாக்கியை எடுத்தபோது, மிகவும் மகிழ்ச்சியடைந்து அதுவே தனது வாழ்க்கையின் நோக்கம் என்று உணர்ந்தார்.  
1. 2014ஆம் ஆண்டு நடைபெற்ற பொதுநலவாய விளையாட்டுப் போட்டியில் 25 மீட்டர் துப்பாக்கிச் சூடு போட்டியில் தங்கப் பதக்கம் வென்றார். இதே ஆண்டு நடந்த ஆசிய விளையாட்டுப் போட்டிகளில் வெண்கலப் பதக்கம் வென்றார்.
1. 2018ஆம் ஆண்டு நடைபெற்ற ஆசிய விளையாட்டுப் போட்டியில் சர்னோபட்டு தங்கப்பதக்கம் வென்றார். ஆசிய விளையாட்டுப் போட்டிகளில் துப்பாக்கிச்சுடுதலில் தனிநபர் பிரிவில் தங்கப் பதக்கம் வென்ற முதல் இந்தியப் பெண்மணி என்ற பெருமையைப் பெற்றார்.
1. 2018ஆம் ஆண்டில் துப்பாக்கிச்சுடுதலில் சாதனை புரிந்ததற்காக அவருக்கு அருச்சுனா விருது வழங்கப்பட்டது.
# இலட்சுமா கௌட்


**கலால் இலட்சுமா கௌட்** (பிறப்பு: ஆகத்து 21, 1940) ஒரு இந்திய ஓவியரும், அச்சுக் கலை ஓவியரும், வரைவுக் கலைஞருமாவார். பொறித்தல், கௌச், வெளிர், சிற்பம், கண்ணாடி ஓவியம் உள்ளிட்ட பல்வேறு ஊடகங்களில் பணியாற்றுகிறார். ஒரு கிராமப்புறச் சூழலில் பாலியல் உணர்வுகளை சித்தரிக்கும் ஆரம்பகால வரைபடங்களுக்காகவும், இவரது படைப்புகள் மற்றும் நீர்வாழ்வுகளின் அசல் தன்மை மற்றும் தரம் ஆகியவற்றிற்காகவும் இவர் மிகவும் பிரபலமானவர்.  

## ஆரம்ப கால வாழ்க்கை
ஐதராபாத் மாநிலத்தின் மேதக் மாவட்டத்தின் நிசாம்பூரில் வெங்கா கௌட் என்பவருக்கும் அனந்தம்மாவிற்கும் ஏழு குழந்தைகளில் ஒருவராக பிறந்தார். இவரது குழந்தைப் பருவம் ஒரு கிராமச் சூழலில் கழிந்தது. அங்கு இவர் கிராமப்புற பாரம்பரியம் மற்றும் கைவினைப்பொருட்களை நேரில் கண்டு அதை நன்கு அறிந்திருந்தார். இவர் ஒரு சிறுவனாக இருந்தபோது ஆந்திராவின் தோல்பாவைக்கூத்த்தையும், சுடுமண் சிற்ப அலங்காரத்தையும் உருவாக்கினார். பின்னர், இவர் ஐதராபாத்தின் அரசு நுண்கலை மற்றும் கட்டிடக்கலைக் கல்லூரியில் வரைதல் மற்றும் ஓவியம் பயின்றார். இவர், 1963 முதல் 1965 வரை வடோதரா, மகாராஜா சயாஜிராவ் பல்கலைக்கழகத்தின் நுண்கலை ஆசிரியர் கே. ஜி. சுப்ரமணியனிடம் சுவர் ஓவியத்தைப் படித்தார். இங்கு தனது அச்சிடும் கலையில் ஈடுபாட்டை கொண்டிருந்தார். மேலும் சிறந்த கலை அச்சுக்கு வலுவான மற்றும் நம்பகமான குரலை உருவாக்குவதில் பல்கலைக்கழகத்தில் ஒரு உந்து சக்தியாக மாறினார்.  

## தொழில்
பட்டம் பெற்ற பிறகு, இவர் தனது கிராமமான நிசாம்பூருக்குத் திரும்பி ஒரு சாத்தியமற்ற நடவடிக்கையை மேற்கொண்டார். தான் புதிதாகக் கற்றுக்கொண்ட மதச்சார்பற்ற நகர்ப்புற கண்ணோட்டத்துடன், கிராமப்புற வாழ்க்கையின் அமைதியான சூழ்நிலையின் பாலியல் பாலியல் குறித்த தன்னலமற்ற மனப்பான்மையில் இவர் ஈர்க்கப்பட்டார். நகரங்களில் நடுத்தர வர்க்கத்தில் இவர் கண்டதற்கு இது முற்றிலும் மாறுபட்டது. 1980களில் பாரம்பரியம் மற்றும் கண்ணாடி மீது ஓவியம் வரைவதற்குத் தொடங்கினார்.  

உறைந்த ஓவல்கள் மற்றும் உறைந்த ஆண்குறி ஆடுகளுடன் சில படங்களை இவர் உருவாக்கினார். இந்த ஆடுகள் கிராமப்புற இந்திய சகாக்கள் மட்டுமல்ல. இவரது வார்த்தைகளில்: "ஒரு ஓவியரைத் தவிர வேறு யாரும் இந்த ஆடுகளைப் பற்றி கவலைப்படுவதில்லை. அவர்கள் தங்கள் சொந்த ஊர்களில் வளர்ந்து தங்கள் சொந்த விருப்பத்துடன் வாழ்ந்து வரும் ஆண்களைப் போல என்னைப் பார்க்கிறார்கள்."  

## தற்போது
ஐதராபாத் பல்கலைக்கழகத்தின் சரோஜினி நாயுடு நிகழ்த்துகலைப் பள்ளியின் நுண்கலை பீடத்தின் தலைவராகவும் ஆசிரியராகவும் இருக்கிறார்.  

## விருதுகள்
இந்திய அரசு இவருக்கு 2016இல் பத்மசிறீ விருது வழங்கியது.  

## கண்காட்சிகள்
இவரது படைப்புகள் தேசிய மற்றும் சர்வதேச கண்காட்சிகளில் இடம்பெற்றது. மேலும் ஏராளமான தனி மனித நிகழ்ச்சிகளையும் கொண்டிருந்தார்.
# நீலிமா ஷேக்


**நீலிமா ஷேக்** (Nilima Sheikh) (பிறப்பு: நவம்பர் 18, 1945, புது தில்லி) இந்தியாவின் வடோதராவைத் தளமாகக் கொண்ட ஒரு காட்சி கலைஞராவார். 80களின் நடுப்பகுதியிலிருந்து, இவர் இந்தியாவில் பாரம்பரிய கலை வடிவங்களைப் பற்றி விரிவான ஆராய்ச்சிகளை மேற்கொண்டிருகிறார். பாரம்பரிய ஓவியர்களின் நடைமுறையின் நீடித்த தன்மைக்காக வாதிட்டார். மேலும் பலவிதமான காட்சி மற்றும் இலக்கிய ஆதாரங்களை தனது படைப்புகளில் பயன்படுத்தினார். இவரது பணி இடப்பெயர்வு, ஏக்கம், வரலாற்று பரம்பரை, பாரம்பரியம், வகுப்புவாத வன்முறை மற்றும் பெண்மையுடன் தொடர்புடைய கருத்துக்கள் ஆகியவற்றில் கவனம் செலுத்துகிறது. இவர் காகிதம், ஓவியம், நிறுவல், பெரிய சுருள்கள், அரஙக வடிவமைப்புகள் மற்றும் குழந்தைகளின் புத்தகங்களுக்கான விளக்கப்படங்களைப் பயன்படுத்துகிறார். இவர் 1969ஆம் ஆண்டில் தனது படைப்புகளை காட்சிப்படுத்தத் தொடங்கினார். மேலும், ஏராளமான குழு கண்காட்சிகளிலும் பங்கேற்றார். மிக சமீபத்தில் 2017 இல் ஏதென்ஸ் நகரிலும், காசெல் நகரிலும் காட்சிபடுத்தப்பட்ட ஆவணப்படம் 14 ஆகும் . இவரது முதல் அருங்காட்சியக கண்காட்சியை தி ஆர்ட் இன்ஸ்டிடியூட் ஆப் சிகாகோ 2014 இல் ஏற்பாடு செய்தது.  

## கல்வி
இவர், 1962க்கும் 1965க்கும் இடையில் தில்லி பல்கலைக்கழகத்தில் வரலாற்றைப் படித்தார். மேலும் 1971 ஆம் ஆண்டில் வடோதரா மகாராஜா சயாஜிராவ் பல்கலைக்கழகத்தின் நுண்கலை பீடத்திலிருந்து நுண்கலையில் தனது முதுகலைப் பட்டத்தினைப் பெற்றார். கன்வால் கிருஷ்ணா, தேவயானி கிருஷ்ணா, கே. ஜி. சுப்ரமணியன் போன்ற கலைஞர்களால் இவர் ஈர்க்கப்பட்டார். மேலும் பழைய சாந்திநிகேதன் சோதனை, கலை வரலாற்றில் பரோடாவின் மதிப்பு மற்றும் வரலாற்றில் இவரது முந்தைய கல்வி ஆகியவை முக்கிய தாக்கங்களாக இருந்தன.  

முதலில் மேற்கத்திய பாணியிலான எண்ணெய் ஓவியத்தில் பயிற்சி பெற்ற இவர், பின்னர் ஆசியாவில் ஓவியம் குறித்த வரலாற்று மரபுகளில் ஆர்வம் காட்டியதால் சுயமாக கற்பிக்கப்பட்ட மினியேச்சர் ஓவியராக மாறினார். நவீன காலத்திற்கு முந்தைய ராஜ்புத் மற்றும் முகலாய அரசவை ஓவியங்கள், குறிப்பாக பிச்வாய் மற்றும் தங்கா ஓவியங்கள் போன்ற பாரம்பரிய டெம்பரா ஓவியங்களால் தான் ஈர்க்கப்பட்டதாகக் கூறியுள்ளார்.  

## ஆராய்ச்சியும் படைப்புகளும்
1980களின் நடுப்பகுதிகளில் பாரம்பரிய கலை வடிவங்களை, குறிப்பாக நாத்வாராவின் பிச்வாய் ஓவியங்களை ஆவணப்படுத்த இவர் ஒரு கூட்டுறவைப் பெற்றார். இந்தக்கலை வடிவங்களின் உருவங்களின் வரைபடங்களை இவர் உருவாக்கினார். அவை பயன்படுத்தும் கருவிகள் மற்றும் முறைகளை ஆவணப்படுத்தினார். மேலும் இந்த கலை வடிவங்களைப் பாதுகாப்பதற்கான ஆதரவைக் கேட்க கலாச்சார பாரம்பரியம் தொடர்பான அமைப்புகளுடன் ஒருங்கிணைந்து பணியாற்றினார்.  

2002இல் குசராத் கலவரத்திற்குப் பிறகு தான் அனுபவித்த மனக் கொந்தளிப்புக்குப் பிறகு, காஷ்மீர் கவிஞர் ஆகா ஷாஹித் அலியின் ஆத்மாவைத் தூண்டும் கவிதை வரிகளை வலியால் நிரம்பிய ஒரு நீண்டகால கலைத் திட்டத்தை இவர் மேற்கொண்டார். தனது படைப்புகளில் மத ரீதியான, ஆனால் இயற்கையான கலை வரலாற்று ரீதியான குறிப்புகளைக் குறிப்பிடமாட்டார். இது வரலாற்றின் ஒரு பகுதியாகும், இது பாரம்பரியம் அல்லது புராணக் கதைகளாகும். உண்மையில் இது வரலாறு, ஒருவரின் கடந்த காலத்தின் ஒரு பகுதி, இது வெறும் மேற்கத்திய கலை வரலாறு அல்ல என்று இவர் விளக்குகிறார்.
# சந்திராவதி (கவிஞர்)



**சந்திராவதி** (Chandravati) ஒரு இடைக்கால வங்காளக் கவிஞரான இவர், வங்காள மொழியின் முதல் பெண் கவிஞராக பரவலாகக் கருதப்பட்டார். பெண்களை மையமாகக் கொண்ட காவியமான இராமாயணத்திற்காக இவர் மிகவும் பிரபலமானவர். இவரின் துயரமான காதல் விவகாரம், தூய்மையான காதல், இவரது இரக்கமற்ற முயற்சி அனைத்தும் இவரை வாழ்க்கையிலும் எழுத்திலும் ஈர்த்த காரணிகளாகும். நீண்ட காலமாக, இவரது பெயர் வெளிபடுத்தப்படவில்லை. ஆனால் கிராமப்புறங்களில் இவரது புகழ் மகத்தானது. இவரது பாடல்களை மேமன் சிங் மாவட்டத்தில் உள்ள படகு வீரர்கள் இன்னும் மறக்காமல் இருக்கிறார்கள். வங்காளத்தில் இவரது பாடல்கள் அரிசனர்களின் பண்டிகைகளில் கொண்டாடப்படுகின்றன. சந்திரவதி பாடல்கள் இல்லாமல் வங்காள திருமணங்கள் கொண்டாடப்படுவதில்லை என்பது இவரது பிரபலத்தை குறிக்கிறது.  

## ஆரம்ப கால வாழ்க்கை
இவர், தற்போதைய வங்காளதேசத்தின் டாக்கா கோட்டத்தில் அமைந்துள்ள கிசோர்கஞ்சில் புலேஷோரி ஆற்றின் கரையில் உள்ள பதூரி கிராமத்தில் ஏறக்குறைய 1550 ஆம் ஆண்டில் திஜ்-பன்சிதாசு பட்டாச்சார்யாவுக்கு பிறந்தார். பன்சிதாஸ் மானசா தேவியின் பாடல்களுக்கு இசையமைப்பாளராக இருந்தார். சம்பரு சந்திர மொஹந்தாவின் கூற்றுப்படி, இவர் மானசா மங்கலின் இசையமைப்பாளர்களில் ஒருவராகவும் இருந்தார்.  

## இலக்கியப் படைப்புகள்
சந்திராவதி, வங்காள மொழியில் இராமாயணத்தை இயற்றிய இந்திய துணைக் கண்டத்தைச் சேர்ந்த முதல் பெண்ணாவார். இவர் மாலுவா மற்றும் தோஷ்ஷோ கேனாராம் என்பதையும் இயற்றியுள்ளார். இவர் சீதையின் பார்வையில் இருந்து இராமாயணத்தை விவரித்து இராமரை விமர்சித்தார். இது ஒரு பெண்ணின் பார்வையில் சொல்லப்பட்ட ஒரு கதையாகும். இது ஆண்பால் வீரத்தை கொண்டாடுவதற்கு பதிலாக, ஆண்களின் கர்வத்தில் சிக்கிய பெண்களின் துன்பத்தை புலம்புகிறது. இருப்பினும் இவரால் தனது பணியை முடிக்க முடியவில்லை.
# ரமணியம்மாள்


**ரமணியம்மாள்** (*Ramani Ammal*, 1954 – 4 ஏப்ரல் 2023) தனது மேடைபெயரான **ராக்ஸ்டார் ரமணி அம்மாள்** எனப் பிரபலமாக அறியப்பட்ட ஒரு இந்திய நாட்டுப்புறப் பாடகியும், திரைப்பட பின்னணி பாடகியும் ஆவார். 1954இல் சென்னை மேற்கு மாம்பலம் பகுதியில் பிறந்த இவர் 2017 ஆம் ஆண்டில் ஜீ தமிழ் தொலைக்காட்சியில் ஒளிபரப்பான *ச ரி க ம ப சீனியர்ஸ்* என்ற தொலைக்காட்சி நிகழ்ச்சியில் பங்கேற்ற பிறகு இவர் முக்கியத்துவம் பெற்றார். *ச ரி க ம ப சீனியஸ்* நிகழ்ச்சியின் தொடக்க பதிப்பின் நடுவர்களிடமிருந்து "ராக்ஸ்டார்" என்ற புனைப்பெயரைப் பெற்றார். மேலும், இவர் காதல் (2004) என்ற படத்தில் பின்னணி பாடகியாகவும் அறிமுகமானார்.  

## தொழில்
தமிழ்நாட்டின் சென்னையின் மேற்கு மாம்பலத்தில் ஒரு நடுத்தர குடும்பத்தில் பிறந்த இரமணி அம்மாள் தனது குடும்பப் பின்னணி காரணமாக படிப்பை தியாகம் செய்ய வேண்டியிருந்தது. இவர் தனது இளம் வயதிலேயே இசையின் மீது ஆர்வத்தைக் கொண்டிருந்தார். ஆனால் வருமானம் ஈட்டுவதற்காக ஒரு வீட்டு வேலைக்காரியாக பணிபுரிந்தார். இவர் 2004இல் வெளியான காதல் என்ற திரைப்படத்தின் மூலம் ஒரு பாடகராக அறிமுகமானார். காத்தவராயன் (2008), தெனாவட்டு (2008), ஹரிதாஸ் (2013) ஆகிய பாடல்களிலும் இவர் பாடியுள்ளார். இருப்பினும் இவர் அதிக திரைப்பட வாய்ப்புகளைப் பெறவில்லை. இந்நிலையில் இவர் மேல்மருவத்தூர் ஆதிபராசக்தி சித்தர் பீட ஆன்மிக குரு அடிகளார் அவர்களின் 79 வது பிறந்தநாளை முன்னிட்டு கல்லூரி மாணவ மாணவிகள் நடத்திய இசை நிகழ்ச்சியில் கலந்து கொண்டு பாடல்கள் பாடினார். பின்னர், மீண்டும் ஒரு வேலைக்காரியாக வீட்டுப் பணிகளைச் செய்யச் சென்றார்.  

## தொலைக்காட்சி நிகழ்ச்சி
2017 ஆம் ஆண்டில், இவர் தனது 63 வயதில் தனது ஜீ தமிழ் தொலைகட்சியின் *ச ரி க ம ப சீனியர்ஸ்* என்ற தொலைக்காட்சி நிகழ்ச்சியின் மூலம் அறிமுகமானார். பின்னர் மூத்த நடிகர் எம்.ஜி.ஆர் நடித்த பாடல் பற்றிய நிகழ்ச்சியின் முதல் பத்து இறுதிப் போட்டியாளர்களில் ஒருவரான இவர், ஏப்ரல் 15, 2018 அன்று நடந்த இறுதி போட்டியில் முதல் இடத்தைப் பிடித்தார். *ச ரி க ம ப* நிகழ்ச்சியுடனான வெற்றியைத் தொடர்ந்து, ஜூங்கா (2018), சண்டக்கோழி 2 (2018), காப்பான் (2019) மற்றும் நெஞ்சமுண்டு நேர்மையுண்டு ஓடு ராஜா (2019) ஆகிய படங்களில் பாடுவதற்கான பல திரைப்பட வாய்ப்புகளைப் பெற்றார். இவர் இலங்கை, சிங்கப்பூர் மற்றும் அமெரிக்காவிலும் இசை நிகழ்ச்சிகளை நடத்தியுள்ளார். தனது மேடை நிகழ்ச்சிகளில் சிறுதும் தயக்கமின்றி நடுவர்கள், பார்வையாளர்கள், இரசிகர்கள், நிகழ்ச்சித் தொகுப்பாளர் உட்பட நிகழ்ச்சியில் பங்கேற்கும் அனைவரையும் மகிழ்ச்சியில் ஆழ்த்தினார்.  
2018 ஆம் ஆண்டில், தொலைக்காட்சித் தொடரான யாரடி நீ மோகினியின் ஒரு அத்தியாயத்திலும் இவர் ஒரு சிறப்புத் தோற்றத்தில் தோன்றினார்.
# பெர்சீவியரன்சு



| type = செவ்வாய் (தரையுளவி)  
| manufacturer = ஜெட் புரொபல்சன் ஆய்வுகூடம்  
| launch_mass = 1,025 கிகி  
| length = 2 மீ  
| diameter = 2.7 மீ  
| height = 2.2 மீ  
| power = 110 W  

| launch_date = 30 சூலை 2020, 11:50 ஒசநே இக்கலம் செவ்வாயில் தரையிறங்கியது 2021 பெப்ரவரி 18 20:55 ஒ.ச.நே அளவில் உறுதிப்படுத்தப்பட்டது.  

*பெர்சீவியரன்சு* தன்னுடன் 19 ஒளிப்படக்கருவிகள், இரண்டு ஒலிவாங்கிகள் உட்பட ஏழு புதிய அறிவியல் கருவிகளை எடுத்துச் சென்றுள்ளது. *இஞ்சினுவிட்டி* என்ற ஒரு சிறிய உலங்கு வானூர்தியையும் பெர்சீவியரன்சு எடுத்துச் சென்றுள்ளது. இவ்வுலங்குவானூர்தி வேறொரு கோளில் இயக்கப்படும் முதலாவது சோதனை-முறையிலான விண்கலமாகும்.